CELEX: 32007D0329(03)
Language: bg
Date: 2007-03-20 00:00:00
Title: Решение на управителния Съвет на Европол от 20 март 2007 година определящо правилата за управление на споразуменията за административното прилагане на участието на служители от Европол в съвместни eкипи за разследване

29.3.2007   
            
            
               BG
            
            
               Официален вестник на Европейския съюз
            
            
               C 72/35
            
         
      РЕШЕНИЕ НА УПРАВИТЕЛНИЯ СЪВЕТ НА ЕВРОПОЛ
   
   от 20 март 2007 година
   определящо правилата за управление на споразуменията за административното прилагане на участието на служители от Европол в съвместни eкипи за разследване
   (2007/C 72/16)
   УПРАВИТЕЛНИЯТ СЪВЕТ НА ЕВРОПОЛ,
   като взе предвид Конвенцията за Европол, изменена с Акт на Съвета от 28 ноември 2002 г., който на основание на член 43, параграф 1 на Koнвенцията за създаването на Европейска полицейска служба състави протокол, както и с Протокола за привилегиите и имунитетите на Европол, членовете на неговите органи, заместник-директорите и наетите в Европол лица, и по-специално член 3a от нея,
   като взе предвид становището, изразено от Общия надзорен орган,
   като има предвид, че управителният съвет трябва да определи, с мнозинство от две трети на своите членове, правила за управление на споразуменията за административното прилагане на участието на служители от Европол в съвместни екипи за разследване.
   ПРИЕ НАСТОЯЩОТО РЕШЕНИЕ:
   Член 1
   Дефиниции
   За целите на настоящото решение:
   
               a)
            
            
               „съвместни екипи за разследване “означава съвместния екип за разследване, както е посочено в член 3a на Конвенцията за Европол.
            
         
               б)
            
            
               „национално звено “означава единствения орган за връзка между компетентните национални органи и Европол, както е посочено в член 4 на Конвенцията за Европол.
            
         
               в)
            
            
               „компетентни органи “означава всички обществени органи в държавите-членки, които според националното законодателство отговарят за превенцията и борбата с престъпни деяния съгласно член 2, параграф 4 на Конвенцията за Европол.
            
         Член 2
   Споразумения
   1.   Административното прилагане на участието на служители на Европол в съвместен екип за разследване се определя в споразумение, сключено между директора на Европол и компетентните органи на държавите-членки, отговарящи за организирането на съвместния екип за разследване.
   2.   Споразуменията се изготвят с участието на съответните национални единици на участващите държави-членки.
   Член 3
   Мандат на служителите на Европол, участващи в съвместни екипи за разследване
   1.   В споразуменията са уточнени задачите, правата и задълженията на служителите на Европол, участващи в съвместния екип за разследване.
   2.   В споразуменията се казва, че служителите на Европол, участващи в съвместен екип за разследване, подпомагат членовете на екипа в съответствие с Конвенцията за Европол и националното законодателство на държавата-членка, в която действа екипът.
   Член 4
   Управление и надзор
   1.   Споразуменията постановяват, че служителите на Европол, участващи в съвместен екип за разследване, изпълняват задачите си под ръководството на ръководителя (ръководителите) на екипа, посочен(и) в споразумението.
   2.   Споразуменията предвиждат право на отказ за служителите на Европол да не изпълняват заповеди, за които смятат, че нарушават задълженията им по Конвенцията за Европол. В такъв случай служителят на Европол информира директора на Европол, който се консултира с ръководителя (ръководителите) на екипа, за да се намери решение. Ако не се постигне приемливо за двете страни решение, директорът има правото да прекрати споразумението.
   Член 5
   Достъп до данни
   В споразуменията е уточнено, че служителите на Европол, участващи в съвместен екип за разследване, имат достъп до компютризираната система на Европол в съответствие с разпоредбите на Конвенцията за Европол и съгласно приложимите стандарти за сигурност (1) за периода на тяхното участие в съвместния екип за разследване.
   Член 6
   Разходи и оборудване
   Споразуменията уреждат разпределението на разходите, включително застраховката, произтичащи от участието на служители на Европол в съвместни екипи за разследване, а също определят условията, при които оборудването, осигурено от Европол, може да бъде използвано от членовете на съвместния екип за разследване.
   Член 7
   Прекратяване
   В споразуменията е уточнено, че те могат да бъдат прекратени по всяко време при уведомяване от една от страните.
   Член 8
   Влизане в сила
   Настоящото решение влиза в сила на 30 март 2007 г.
   
      Съставено в Хага 20 март 2007 г.
      
         Hans-Jürgen FÖRSTER
         
         
            Председател на управителния съвет
         
      
   
   
      (1)  Както е посочено в Политика относно връзките за комуникация, използвани при обработката на информация на Европол — Документ 2450-16 (#16991).